Foto: FAH

GRANIČNA policija Bosne i Hercegovine uhitila je Jovana Tintora, ratnog savjetnika bivšeg vođe bosanskih Srba Radovana Karadžića, a priveden je na temelju tjeralice koju je za njim raspisao županijski sud u Sarajevu pod sumnjom da je počinio genocid.



Tintor (64) je uhićen pri pokušaju ulaska u BiH iz Srbije na graničnom prijelazu kod Bijeljine. Navodno je pokušao bježati pa su bosanskohercegovački policajci nad njim morali primijeniti silu.

"U jednom se trenutku (Tintor) uputio u pravcu Srbije u čemu je spriječen od službenika postrojbe granične policije Bijeljina uz uporabu fizičke snage i sredstava za vezivanje", izjavio je lokalnim medijima pročelnik ureda ravnatelja GP BiH Radiša Samardžija.

Tekst se nastavlja ispod oglasa

Tintor bi trebao biti predan pravosudnim vlastima u Sarajevu.

Tijekom rata u BiH Tintor je bio neformalni gospodar sarajevskog pregrađa Vogošća kojega su već 1992. okupirale paravojne postrojbe bosanskih Srba. Tamo su počinjeni brojni ratni zločini nad nesrbima.